Source: http://www.bihon.ro/o-buna-propaganda-oradiei/1322212
Timestamp: 2019-11-22 23:06:26+00:00

Document:
O buna propaganda Oradiei - BIHON
O buna propaganda Oradiei
la	6. august 2013 17:11	 Reactualizat la:	 6. august 2013 17:23
Echipa de baschet CSM Oradea îşi propune obiective îndrăzneţe pentru viitorul sezon.
Conducerea administrativă a CSM Oradea a expus marti obiectivele echipei de baschet pentru sezonul care urmează şi i-a prezentat pe cei trei jucători străini achiziţionaţi în această vară.
„Am discutat în comitetul director al clubului despre obiectivul echipei noastre de baschet. Vizăm clasarea pe unul din primele patru locuri în Liga Naţională, calificarea la turneul Final Four în Cupa României şi un parcurs cât mai bun în cupele europene”, a afirmat preşedintele CSM Oradea, Florin Birta. Managerul echipei, Şerban Sere a mulţumit celor trei noi jucători străini din lot – Sean Denison, Vujadin Subotic şi Radovan Markovic, pentru faptul că au acceptat să joace la CSM Oradea. „Ne străduim să devenim un club cât mai profesionist şi dorim să facem o figură cât mai frumoasă atât pe plan intern cât şi în Europa. Trebuie să facem o propagandă bună pe plan european pentru oraşul nostru. Doresc să le mulţumesc celor trei jucători pentru că au acceptat să vină la Oradea, suntem bucuroşi că am realizat aceste transferuri”, a declarat Şerban Sere.
Faptul că formaţia orădeană va juca în FIBA Eurochallenge a constituit un atu pentru convingerea jucătorilor de a accepta oferta clubului nostru. Markovic şi Denison nu au avut încă ocazia de a evolua în cupele europene, doar Subotic a mai făcut-o. „Într-adevăr, am fost atras de perspectiva de a juca în FIBA Eurochallenge. Va fi o provocare pentru mine, ca pentru întreaga echipă de altfel”, a spus Sean Denison. Radovan Markovic apreciază profesionalismul clubului şi al echipei orădene. „Am ştiut că vin la o echipă în ascensiune, cu mari ambiţii şi nu m-am înşelat. Bineînţeles că şi faptul că vom juca în FIBA Eurochallenge a constituit un argument în plus pentru a accepta oferta de la CSM Oradea”, a afirmat Markovic. Vujadin Subotic, care a mai jucat în cupele europene, a subliniant dificultatea meciurilor din FIBA Eurochallenge. „Euroliga este competiţia numărul unu din baschetul continental, dar şi FIBA Eurocup sau FIBA Eurochallenge reunesc formaţii deosebit de redutabile. Este dificil de obţinut rezultate favorabile sau să te califici la turneul final, mai ales pentru o echipă debutantă”, a explicat Subotic.
Rotaţie de zece jucători
Managerul Şerban Sere opinează că echipa este pregătită să evolueze pe trei „fronturi” – Liga Naţională, Cupa României şi FIBA Eurochallenge. „Am alcătuit lotul pe baza intenţiei noastre de a juca atât pe plan intern cât şi în cupele europene. Avem acum o rotaţie de cel puţin zece jucători cărora li se pot acorda multe minute de joc într-un meci, faţă de cel mult şapte cât puteam în sezonul trecut. Este un progres semnificativ, care sperăm să se vadă în jocul şi rezultatele echipei. De asemenea, este un motiv de mândrie pentru noi faptul că suntem clubul care dă cei mai mulţi jucători la echipa naţională, trei – Nicoară, Ţîbîrnă, Popescu. Am putea considera chiar patru, pentru că şi Lázár a fost al nostru atâţia ani”, a spus Şerban Sere.
O nouă tabelă electronică la Arena Alexe
Primul amical va fi cu o echipă din Ungaria
Taguri: baschet masculin, csm oradea, sarban sere

References: CSM 
 CSM 
 CSM 
 CSM 
 CSM 
 csm